Diari Oficial de la Generalitat Valenciana


Sumari del DOGV 2461, del 02-03-1995 (1995/834002)

ORDRE de 17 de febrer de 1995, de la Conselleria de Cultura, per la qual es convoca concurs públic per a la concessió d'ajudes per al teatre i la dansa de la Comunitat Valenciana per a 1995.
----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/17/(5)/dof/vci/html**

### Dades del document

Número de DOGV
:   2461

Data del DOGV
:   02-03-1995

Secció del DOGV
:   DISPOSICIONS GENERALS

Número del document
:   1995/834002


Data del document
:   17-02-1995

Organisme emissor
:   Conselleria de Cultura

Tipus de document
:   Ordre

ORDRE de 17 de febrer de 1995, de la Conselleria de Cultura, per la qual es convoca concurs públic per a la concessió d'ajudes per al teatre i la dansa de la Comunitat Valenciana per a 1995.   
El Decret 36/1994, de 21 de febrer, del Govern Valencià, pel qual es va aprovar el Reglament de Teatres de la Generalitat Valenciana, fixa com a finalitat de l'ens el desplegament i l'execució de la política cultural de la Generalitat Valenciana en el camp de les arts escèniques i, molt especialment, en els sectors de teatre i dansa.  
Entre les funcions que assigna a Teatres de la Generalitat Valenciana, hi ha «el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals, festivals i certàmens, i el suport a la creativitat escènica i la seua difusió», i també «la cooperació amb altres agents i entitats de desenvolupament cultural en el sector de les arts escèniques d'àmbit públic o privat».  
Amb aquesta finalitat, la Conselleria de Cultura de la Generalitat Valenciana, convoca aquestes ajudes a través de l'ens públic Teatres de la Generalitat Valenciana, amb la finalitat que contribuesquen a consolidar el sector teatral i de dansa, mitjançant la potenciació dels creadors i autors valencians, la producció de nous espectacles, les ajudes a les gires i a l'assistència a festivals, el manteniment d'espais teatrals, les beques de formació i investigació, l'ajuda a les entitats sense finalitat de lucre i als projectes d'especial interès que contribuesquen al desenvolupament i la consolidació de les polítiques teatrals de la Comunitat Valenciana.  
Per tot això, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Convocar concurs públic per a la concessió d'ajudes per al teatre i la dansa de la Comunitat Valenciana per a 1995 i aprovar les bases per què es regirà, que s'inclouen en l'annex d'aquesta ordre.  
Segon  
L'import global màxim d'aquestes ajudes és de 329.836.151 de pessetes, que aniran a càrrec dels crèdits del capítol IV, línia de subvenció 4.01, dels vigents pressupostos de l'ens públic Teatres de la Generalitat Valenciana.  
DISPOSICIONS FINALS  
Primera  
Es faculta la direcció de Teatres de la Generalitat Valenciana per a dictar, en l'àmbit de les seues competències, les resolucions necessàries per al desplegament i l'execució d'aquesta ordre.  
Segona  
Contra aquesta ordre, que posa fi a la via administrativa, es podrà interposar un recurs contenciós administratiu, en el termini de dos mesos des de la publicació en el Diari Oficial de la Generalitat Valenciana, davant la Sala Contenciosa Administrativa del Tribunal Superior de Justícia de la Comunitat Valenciana.  
La interposició s'haurà de comunicar prèviament a aquest òrgan.  
Tot això d'acord amb l'article 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tercera  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 17 de febrer de 1995  
La consellera de Cultura,  
PILAR PEDRAZA MARTíNEZ  
ANNEX  
Bases reguladores de la convocatòria pública per a la concessió d'ajudes per al teatre i la dansa de la Comunitat Valenciana per a 1995  
CAPíTOL I  
Normes generals  
1. Objecte d'aquestes ajudes  
L'objecte d'aquestes ajudes és contribuir al manteniment i consolidació del teatre i la dansa a la Comunitat Valenciana, mitjançant la potenciació de les diferents activitats que es realitzen en aquests sectors, amb la finalitat última que els ciutadans puguen disposar d'una oferta diversificada i de qualitat.  
2. Modalitats  
Aquesta convocatòria comprén les modalitats d'ajuda següents:  
a) Ajudes a la creació.  
b) Ajudes a la producció.  
c) Ajudes a gires i assistència a festivals.  
d) Concertació de companyies de teatre i dansa.  
e) Ajudes a la formació i la investigació.  
f) Ajudes a les entitats sense finalitat de lucre.  
g) Ajudes a projectes d'especial interés.  
3. Beneficiaris  
Dins els límits pressupostaris, i d'acord amb les condicions i criteris que estableixen les bases, podran obtenir les ajudes persones físiques, associacions sense finalitat de lucre, companyies i empreses que complesquen els requisits que s'indiquen en aquestes bases i que duguen a terme les actuacions previstes en cada cas durant el present exercici.  
4. Sol·licituds  
4.1 La sol·licitud d'aquestes ajudes es formularà davant l'ens públic Teatres de la Generalitat en el termini de vint dies naturals a partir de l'endemà de la publicació de la convocatòria en el Diari Oficial de la Generalitat Valenciana.  
Per a la modalitat de gires i assistència a festivals hi haurà un segon termini de presentació de sol·licituds de l'1 al 15 de juliol d'enguany.  
4.2 Les sol·licituds es formalitzaran segons el model d'instància que figura al final de les bases.  
4.3 Les instàncies es podran presentar en les direccions territorials de Cultura de València, Castelló i Alacant, en els serveis centrals de la Conselleria, en l'ens públic Teatres de la Generalitat Valenciana i en els centres d'informació, iniciatives i reclamacions de la Generalitat Valenciana, o per qualsevol dels mitjans que preveu l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Les direccions territorials de Cultura enviaran les sol·licituds d'ajuda amb l'informe corresponent a Teatres de la Generalitat Valenciana en el termini màxim de 10 dies naturals.  
4.4 Amb la instància, els interessats hauran de presentar la documentació següent:  
a) Quan siga una persona física: fotocòpia del DNI.  
b) Quan es tracte d'associacions, companyies o empreses:  
- Número del CIF.  
- Fotocòpia d'un document oficial o notarial que n'acredite l'existència legal.   
- Certificat de l'acord adoptat per l'òrgan de govern corresponent en què s'aprove sol·licitar aquesta ajuda i faculte el president, gerent, etc. per a subscriure la petició.  
- Fotocòpia del DNI de qui subscriga la petició en nom de l'empresa o associació.  
c) Dades bancàries, número de compte, agència i nom de l'entitat on el sol·licitant vol rebre l'ajuda si li és concedida.  
d) Excepte en el cas de persones físiques, el certificat d'inscripció en el Registre Administratiu d'Empreses i Associacions de Caràcter Teatral de la Comunitat Valenciana, o els justificants d'haver iniciat els tràmits d'inscripció.  
e) Documents específics de cada modalitat d'ajuda que indiquen els capítols següents de les bases.  
Si la documentació es va presentar en la petició d'ajudes de l'any 1994 i no hi ha hagut modificacions, no caldrà presentar-la. No obstant això, Teatres de la Generalitat Valenciana, si ho considera necessari per a formalitzar l'expedient, podrà exigir al peticionari que torne a presentar la documentació.  
4.5. Si la sol·licitud no inclou totes les dades exigides o falta documentació, s'instarà l'interessat a esmenar aquests defectes en el termini de 10 dies, amb l'advertència que en cas contrari no es donarà curs a la sol·licitud incompleta i s'arxivarà l'expedient sense més tràmits.  
4.6. Un mateix peticionari solament podrà sol·licitar una ajuda per cada modalitat.  
5. Resolució de la convocatòria  
5.1. Per a la valoració de les sol·licituds es crea una comissió tècnica de la qual no podran formar part persones directament relacionades amb els expedients que s'han de valorar.  
La comissió tècnica estarà presidida pel director de Teatres de la Generalitat Valenciana i en formaran part el gerent de Teatres de la Generalitat Valenciana, que en serà el vice-president, i cinc vocals designats pel director d'aquest ens públic.  
El secretari de la comissió serà designat pel director de Teatres de la Generalitat Valenciana entre el personal de l'ens.  
5.2 Tant el director de Teatres de la Generalitat Valenciana com la comissió podran demanar als interessats totes les dades i acreditacions necessàries per a l'adequada qualificació dels projectes.  
5.3 La comissió tècnica elevarà proposta a la presidenta de Teatres de la Generalitat Valenciana qui resoldrà la convocatòria en el termini de quaranta-cinc dies naturals comptats des de l'endemà de l'últim dia hàbil que es puguen presentar instàncies.  
En el cas que la convocatòria no siga resolta en el termini anterior, s'entendran desestimades totes les sol·licituds.  
5.4 L'import de les subvencions d'aquesta convocatòria no podrà superar en cap cas, aïlladament o en concurrència amb subvencions o ajudes d'altres administracions públiques o ens públics o privats, el cost de l'activitat que ha de realitzar el beneficiari.  
5.5 Si el nombre i el contingut dels projectes ho aconsellen, la presidenta de Teatres de la Generalitat Valenciana podrà modificar en la resolució de la convocatòria la quantitat màxima prevista per a cada modalitat. En tot cas, la suma de les ajudes concedides en conjunt no podrà superar l'import màxim assignat a la convocatòria, que es fixa en 981.591.293 PTA. Quantitat que es distribuirà per a les diferents modalitats d'ajudes de la manera següent:  
a) Ajudes a la creació: 2.400.000 PTA.  
b) Ajudes a la producció, gires i assistència a festivals, i concertació de companyies: 88.222.164 PTA.  
c) Ajudes a la formació i la investigació: 5.000.000 PTA.  
d) Ajudes a entitats sense finalitat de lucre: 8.000.000 PTA.  
e) Ajudes a projectes d'especial interés: 8.000.000 PTA.  
5.6 Les economies que es puguen produir per l'aplicació d'aquesta base es podran disposar, mitjançant una nova resolució de la presidenta de Teatres de la Generalitat Valenciana, per a incrementar la quantitat concedida a algun dels beneficiaris o incloure'n d'altres inicialment exclosos.  
5.7 En el cas que una companyia siga considerada com a companyia concertada, se li podrà exigir la signatura d'un acord de concertació amb Teatres de la Generalitat Valenciana en què s'expressen les obligacions a què es comprometen les parts. La seua vigència serà com a màxim fins al 31 de desembre de 1995.  
6. Obligacions dels beneficiaris  
Amb caràcter general, els beneficiaris d'aquestes subvencions estan obligats a:  
a) Comunicar a Teatres de la Generalitat Valenciana l'acceptació de l'ajuda en el termini dels 15 dies naturals següents a la recepció de la notificació de concessió. Si no es comunica l'acceptació, s'entendrà que el beneficiari hi renuncia i perdrà el dret a l'ajuda.  
b) Acreditar, en el termini màxim de deu dies des de l'endemà de la notificació de la concessió, que es troben al corrent de les seues obligacions tributàries i davant la Seguretat Social, referit als 12 mesos anteriors a la sol·licitud de la subvenció o beca, en els termes previstos en l'Ordre de 7 de gener de 1991, de la Conselleria d'Economia i Hisenda (DOGV 05.02.91).  
c) Realitzar l'activitat que fonamenta la concessió de la subvenció d'acord amb el programa presentat.  
d) Comunicar a Teatres de la Generalitat Valenciana qualsevol canvi que es puga produir en el programa definitiu de l'activitat abans de realitzar-la.  
e) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini d'aquesta per la Generalitat Valenciana. Per a això hi figurarà en lloc preferent i destacat el logotip de Teatres de la Generalitat Valenciana, d'acord amb les normes d'identitat corporativa d'aquesta institució.  
f) Justificar l'ús de la subvenció en la forma que s'indica en les bases.  
g) Comunicar a Teatres de la Generalitat Valenciana les subvencions concedides per a aquest mateix fi i l'import.  
h) Signar un acord de concertació amb Teatres de la Generalitat Valenciana en el cas de ser companyia concertada.  
i) Sotmetre's a les actuacions de control financer que corresponguen a la Intervenció General en relació amb les subvencions o ajudes concedides.  
j) Acreditar la realització de l'activitat i el compliment dels requisits i condicions que determina la concessió o el benefici de l'ajuda.  
k) Les que amb caràcter específic i per a cada modalitat es determinen en els capítols següents.  
7. Justificació i pagament de les ajudes  
7.1. El pagament de les ajudes es realitzarà d'una sola vegada, sempre que l'activitat s'haja realitzat d'acord amb el programa presentat i es justifique correctament el seu ús.  
7.2. Tots els documents per a justificar la subvenció s'hauran de presentar a Teatres de la Generalitat Valenciana abans del 20 de desembre de 1995. A partir d'aquest dia el crèdit pressupostari quedarà anul·lat i es perdrà el dret a cobrar l'ajuda concedida.  
7.3. Per a les ajudes a la producció, a gires i assistència a festivals, a entitats sense finalitat de lucre i a projectes d'especial interés, s'haurà de presentar la documentació següent:  
- Memòria de les activitats realitzades en què s'indique el pressupost final per partides.  
- Publicitat en mitjans de comunicació, fullets i cartells editats.  
- Justificants de despeses pel valor de la subvenció concedida.  
7.4. Per a les ajudes a la creació, s'haurà de presentar la documentació següent:  
- Text original de l'obra.  
- Declaració signada per què se cedeixen a Teatres de la Generalitat Valenciana els drets de publicació o producció de l'obra, en el cas que no hi haja un compromís previ entre l'autor i una editorial o companyia.  
7.5 Per a les ajudes a la formació i la investigació, s'haurà de presentar la documentació següent:  
a) En el cas que tinguen per finalitat l'assistència a cursos de perfeccionament:  
- Memòria de les activitats realitzades.  
- Justificants de matrícula i, si n'hi ha, despeses addicionals de desplaçament i allotjament.  
- b) En el cas que tinguen per finalitat la realització de projectes de formació:  
- Memòria de les activitats realitzades en què s'indique el pressupost final per partides.  
- Publicitat en mitjans de comunicació, cartells i fullets editats.  
- Justificants de despeses pel valor de la subvenció concedida.  
c) En el cas que tinguen per finalitat la realització de projectes d'investigació:  
- Memòria de les activitats realitzades.  
- Còpia del projecte d'investigació.  
7.6. Les companyies que siguen concertades presentaran justificants per les activitats globals que s'especifiquen en els respectius convenis de concertació. En tot cas, no podran justificar per adquisicions patrimonials o per despeses originades en les actuacions realitzades a la Comunitat Valenciana.  
7.7. No obstant el que s'exposa en els punts anteriors, Teatres de la Generalitat Valenciana podrà avançar el pagament fins al 60% de la totalitat de la subvenció concedida, després de la presentació de l'aval bancari per l'import a percebre, d'acord amb les següents normes:  
- Fins un 40% de l'import de la subvenció es podrà lliurar immediatament, una vegada concedida.  
- Fins un 20% es pagarà després de l'aportació i comprovació de la documentació justificativa de l'efectiva i correcta aplicació del 40% lliurat a l'actuació objecte de la subvenció.  
En aquests casos, la justificació documental es podrà presentar fins el 31 de gener de 1996. Passada aquesta data, Teatres de la Generalitat Valenciana executarà l'aval i anul·larà la subvenció.  
S'exceptuen del que preveu aquest punt les ajudes per a la formació i la investigació.  
8. Altres disposicions  
8.1. Teatres de la Generalitat Valenciana es reserva la possibilitat de reduir l'import de la subvenció o de revocar la concessió si el programa definitiu no es correspon bàsicament amb el que es va presentar en sol·licitar la subvenció.  
8.2. Teatres de la Generalitat Valenciana es reserva també la possibilitat de revocar la subvenció en cas d'incompliment d'alguna de les obligacions que imposen les bases als beneficiaris en els terminis i condicions que indiquen.  
8.3. Tota alteració de les condicions que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes concedides per altres administracions o ens públics o privats, podrà fer que es modifique la resolució de concessió.  
8.4. Caldrà reintegrar les quantitats percebudes i s'exigirà l'interès de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenció de la subvenció sense complir les condicions requerides per a això.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
CAPíTOL II  
Ajudes a la creació  
9. Finalitat de la concessió  
Les ajudes a la creació tenen per finalitat potenciar l'escriptura teatral d'autors valencians, tant en castellà com en valencià.  
10. Quanties i modalitats d'aquestes ajudes  
Es convoquen set ajudes, una per a autors que tinguen almenys una de les obres publicada; tres per a autors que almenys hagen posat dos dels seus textos en escena, i d'altres tres per a autors novells que no hagen publicat ni representat les seues obres.  
La dotació global destinada a aquestes ajudes serà de dos milions quatre-centes mil pessetes.  
La distribució per modalitats serà la següent:  
a) Per a autors que hagen publicat: 600.000 PTA cada ajuda.  
b) Per a autors que hagen posat en escena les obres: 400.000 PTA cada ajuda.  
c) Per a autors novells: 200.000 PTA cada ajuda.  
11. Beneficiaris  
Solament podran sol·licitar aquestes ajudes autors nascuts a la Comunitat Valenciana o que tinguen la seua residència o lloc de treball en aquesta comunitat.  
12. Documentació específica que ha de portar la sol·licitud  
a) Currículum personal on conste la seua trajectòria com a autor dramàtic i la seua relació amb el món del teatre.  
b) Sinopsi argumental del text que proposa escriure, indicant si serà en valencià o castellà.  
c) Termini en què es compromet a lliurar l'obra escrita, que no podrà superar el 20 de desembre de 1995.  
13. Criteris de selecció  
La valoració de les sol·licituds presentades es realitzarà d'acord amb els criteris següents:  
a) Trajectòria professional del sol·licitant.  
b) Proposta de text que presenta.  
c) Es valorarà especialment el fet que hi haja algun compromís de publicació entre l'autor i una editorial o bé de producció amb una companyia o empresa.  
14. Obligacions particulars dels beneficiaris  
En el cas que Teatres de la Generalitat Valenciana decidesca produir o editar algun dels textos objecte d'ajuda, l'autor haurà de donar l'autorització pertinent. Això no obstant, si s'ha presentat amb la sol·licitud un compromís previ entre l'autor i una editorial o companyia per a l'edició o producció del text, aquest es respectarà.  
En el cas que tercers decidesquen editar o produir algun dels textos, els beneficiaris de les ajudes es comprometen a fer constar la col·laboració de la Conselleria de Cultura de la Generalitat Valenciana i a incloure el logotip de Teatres de la Generalitat Valenciana en el material imprès que es difonga.  
CAPíTOL III  
Ajudes a la producció  
15. Finalitat de la concessió  
Les ajudes a la producció tenen per finalitat augmentar qualitativament els espectacles de teatre i dansa que es produeixen a la Comunitat Valenciana, amb la intenció de possibilitar als ciutadans una oferta diversificada i de qualitat.  
16. Quantia de les ajudes  
D'acord amb la base 5.5 i 5.6, el nombre i la dotació de les ajudes concedides es determinaran d'acord amb les sol·licituds i els pressupostos presentats.  
17. Beneficiaris  
Solament podran sol·licitar aquestes ajudes companyies o empreses de la Comunitat Valenciana.  
18. Documentació específica que ha de portar la sol·licitud  
a) Projecte de muntatge que es pretén realitzar, que incloga:  
- Títol i autor de l'obra.  
- Si l'obra genera drets d'autor, certificat de SGAE que autoritze a posar-la en escena.  
- Quadres artístics, tècnics i de gestió.  
- Pressupost de despeses, ingressos i dèficit previst.  
- Data i lloc previst d'estrena i realització de deu representacions de l'obra.  
2) Memòria de les activitats realitzades en anys anteriors per la companyia o empresa.  
3) Relació d'altres subvencions que s'hagen sol·licitat a entitats públiques o privades amb la mateixa finalitat i l'import de les ajudes concedides.  
4) Alta en l'impost d'activitats econòmiques i acreditació documental d'estar al corrent de les seues obligacions fiscals i de seguretat social.  
19. Criteris de selecció  
La valoració de les sol·licituds presentades es realitzarà d'acord amb els criteris següents:  
- Qualitat, capacitat d'innovació i valor artístic del projecte.  
- Pressupost i pla de finançament de la producció.  
- Pla de distribució i exhibició.  
- Valoració de la trajectòria de la companyia i dels seus equips artístics i de producció.  
- Producció d'autors valencians.  
- Producció d'obres en valencià.  
CAPíTOL IV  
Ajudes a gires i assistència a festivals  
20. Finalitat de la concessió  
Les ajudes a gires i a l'assistència a festivals tenen per finalitat facilitar l'exhibició de les produccions de companyies valencianes de teatre o dansa en Espanya o altres països de l'estranger, i també la seua presència en festivals o mostres de caràcter nacional o internacional.  
S'exclouen d'aquestes ajudes les gires o festivals que es realitzen en el territori de la Comunitat Valenciana.  
21. Quantia d'aquestes ajudes  
D'acord amb la base 5.5 i 5.6, el nombre i la dotació de les ajudes concedides es determinaran d'acord amb les sol·licituds i els pressupostos presentats.  
22. Beneficiaris  
Solament podran sol·licitar aquestes ajudes companyies o empreses de la Comunitat Valenciana.  
23. Documentació específica que ha de portar la sol·licitud  
a) En el cas de gires  
1) Projecte de gira que es pretén realitzar, que incloga:  
- àmbit territorial de la gira.  
- Títol i autor de l'obra.  
- Quadres artístics, tècnics i de gestió.  
- Previsió de durada, calendari, locals i municipis on s'hagen previst les representacions.  
- Pressupost de despeses, ingressos i dèficit previst.  
2) Memòria d'activitats realitzades en els anys anteriors per la companyia.  
3) Alta en l'impost d'activitats econòmiques i acreditació documental d'estar al corrent de les seues obligacions fiscals i de seguretat social.  
b) En el cas d'assistència a festivals.  
1) Memòria de les activitats de la companyia on s'indiquen els festivals o mostres a què ha assistit.  
2) Carta de compromís de l'entitat organitzadora del festival on es demane l'assistència de la companyia o empresa que sol·licita l'ajuda.  
3) Pressupost de despeses, ingressos i dèficit previst.  
4) Alta en l'impost d'activitats econòmiques i acreditació documental d'estar al corrent de les obligacions fiscals i de seguretat social.  
24. Criteris de selecció  
La valoració de les sol·licituds presentades es realitzarà d'acord amb els criteris següents:  
a) En el cas de gires  
- Trajectòria professional de la companyia.  
- Qualitat i valor artístic del projecte.  
- Resultats obtinguts en gires anteriors.  
- Nombre de dies d'actuació i locals de representació.  
- Foment dels autors valencians.  
b) En el cas d'assistència a festivals  
- Trajectòria professional de la companyia.  
- Qualitat i interés del festival a què es vol assistir.  
- Caràcter nacional o internacional del festival.  
- Suport d'altres organismes o institucions.  
CAPíTOL V  
Concertació de companyies  
25. Finalitat de la concessió  
La concertació de companyies de teatre i dansa té com a finalitat el manteniment i la progressiva consolidació de les companyies i la seua projecció nacional i internacional.  
26. Quantia de les ajudes  
D'acord amb la base 5.5 i 5.6, el nombre i la dotació de les ajudes concedides es determinaran d'acord amb les sol·licituds i els pressupostos presentats.  
27. Beneficiaris  
Solament podran sol·licitar la concertació companyies o empreses de la Comunitat Valenciana.  
28. Requisits  
a) Indispensables:  
- Interès artístic i trajectòria de la companyia, que s'estableix en un mínim de cinc anys.  
- Disposar d'un espai estable on realitzar les seues produccions i altres activitats pròpies.  
- Tenir una estructura laboral estable.  
b) Complementaris:  
- Inversió realitzada en infrastructures i equipaments al llarg dels últims anys.  
- Realitzar una producció al llarg de 1995.  
- Mantenir obres en repertori.  
- Nombre de representacions fetes en 1994.   
- Altres activitats (cursos, cessions de local, de materials, etc.).  
29. Documentació específica que ha de portar la sol·licitud  
Les companyies que opten a concertació hauran de presentar tota la documentació que consideren necessària perquè la comissió tècnica puga valorar els requisits indispensables i complementaris que indica l'apartat anterior, i serà imprescindible que presenten:  
- Document acreditatiu de la propietat del local que es té, d'arrendament o cessió d'ús.  
- Relació de dies cotitzats pels treballadors a la seguretat social durant 1994.  
- Inventari valorat del patrimoni que disposa la companyia.  
- Relació de les actuacions realitzades en 1994, amb expressió de data i lloc.  
- Alta en l'impost d'activitats econòmiques i acreditació documental d'estar al corrent de les seues obligacions fiscals i de seguretat social.  
30. Criteris de selecció  
Per a la valoració de les sol·licituds presentades, Teatres de la Generalitat Valenciana establirà un barem que atorgarà un màxim de quinze punts per cada un dels requisits considerats imprescindibles i de deu per cada un dels considerats complementaris.  
CAPíTOL VI  
Ajudes a la formació i la investigació  
31. Finalitat de la concessió  
Aquestes ajudes tenen per finalitat potenciar el reciclatge i la formació especialitzada dels diferents agents que participen en els processos de creació, producció, distribució i exhibició de productes teatrals, i propiciar projectes d'investigació que afavoresquen un major coneixement dels sectors de teatre i dansa en la nostra comunitat.  
32. Quantia de les ajudes  
D'acord amb la base 5.5 i 5.6, el nombre i la dotació de les ajudes concedides es determinaran d'acord amb les sol·licituds i pressupostos presentats.  
33. Beneficiaris  
Persones físiques o entitats jurídiques de la Comunitat Valenciana que vulguen realitzar activitats de formació especialitzada o investigació en els sectors de teatre o dansa.  
34. Documentació específica que ha de portar la sol·licitud  
a) En el cas de petició d'ajudes per a assistència a cursos especialitzats, congressos, jornades, etc.:  
- Memòria explicativa del programa de treball a realitzar.  
- Currículum professional del peticionari.  
- Lloc, data i durada de l'acció formativa per a la qual se sol·licita l'ajuda.  
- Cost de matrícula i despeses addicionals de desplaçament i allotjament.  
b) En el cas de petició d'ajuda per a la realització de projectes de formació o investigació:  
- Presentació del projecte que es pretén realitzar, que almenys ha d'incloure: finalitat, objectius, continguts, activitats, pressupost de realització i terminis d'execució.  
- Currículums professionals de les persones que participen en el projecte com a professors o investigadors.  
- Especificació, si és el cas, de les entitats o organismes que col·laboren en el projecte.  
35. Criteris de selecció  
La valoració de les sol·licituds presentades es realitzarà d'acord amb els criteris següents:  
- Interès de l'acció formativa o projecte que es presenta.  
- Currículums dels sol·licitants.  
- Es valorarà el fet que les peticions o projectes que es presenten estiguen avalats per entitats o organismes que habitualment duguen a terme programes de formació o investigació, especialment si són en els sectors de dansa o teatre.  
36. Obligacions particulars dels beneficiaris  
En el cas de projectes d'investigació, els beneficiaris estan obligats a lliurar una còpia dels treballs realitzats a Teatres de la Generalitat Valenciana.  
En el cas d'assistència a cursos, congressos, etc. i també en el de realització de programes de formació, els assistents i les entitats organitzadores hauran de presentar una memòria de les activitats realitzades en els 30 dies següents a l'acabament del curs i com a màxim abans del 15 de juliol de 1996.  
CAPíTOL VII  
Ajudes a entitats sense finalitat de lucre  
37. Finalitat d'aquestes ajudes  
Aquesta modalitat d'ajudes té com a finalitat potenciar les activitats de teatre i dansa que realitzen associacions i entitats sense finalitat lucrativa, especialment les federacions o agrupacions que duguen a terme les seues activitats en tot el territori de la Comunitat Valenciana.  
38. Quantia de les ajudes  
D'acord amb la base 5.5 i 5.6, el nombre i la dotació de les ajudes concedides es determinaran d'acord amb les sol·licituds i pressupostos presentats.  
39. Beneficiaris  
Associacions i entitats culturals sense finalitat de lucre que duguen a terme les seues activitats a la Comunitat Valenciana.  
40. Documentació específica que ha de portar la sol·licitud  
1) Projecte que es proposa realitzar, que incloga:  
- Objectius i destinaris del projecte.  
- Activitats a realitzar, dates previstes, mitjans materials, humans i tècnics de què es disposa.  
- Pressupost detallat de despeses, ingressos i dèficit previst.  
2) Memòria de les activitats realitzades en els últims dos anys per l'associació o entitat.  
3) Relació d'altres subvencions i ajudes que s'hagen sol·licitat a entitats públiques o privades amb la mateixa finalitat i l'import de les ajudes concedides.  
4) Registre i estatuts de l'associació o entitat.  
41. Criteris de selecció  
La valoració de les sol·licituds presentades es realitzarà d'acord amb els criteris següents:  
- Trajectòria de l'associació o entitat i resultats obtinguts en la gestió dels seus projectes.  
- Interès i qualitat del projecte que presenten.  
- Incidència del projecte que presenten sobre autors, directors, actors, companyies, etc. de la Comunitat Valenciana.  
- Es valoraran especialment les sol·licituds de federacions o associacions de tipus superior.  
CAPíTOL VIII  
Ajudes a projectes d'especial interès  
42. Finalitat de la concessió  
Aquesta modalitat d'ajudes té com a finalitat potenciar els projectes i activitats que per la novetat, especialització o caràcter excepcional puguen ser classificats com a projectes d'especial interés.  
43. Quantia de les ajudes  
D'acord amb la base 5.5 i 5.6, el nombre i la dotació de les ajudes concedides es determinaran d'acord amb les sol·licituds i pressupostos presentats.  
44. Beneficiaris  
Persones físiques o entitats jurídiques que duguen a terme les seues activitats a la Comunitat Valenciana.  
45. Documentació específica que ha de portar la sol·licitud  
Projecte que es propose realitzar, que incloga:  
- Objectius i destinaris del projecte.  
- Activitats a realitzar, dates previstes, mitjans materials, humans i tècnics de què es disposa.  
- Pressupost detallat de despeses, ingressos i dèficit previst.  
46. Criteris de selecció  
La valoració de les sol·licituds presentades es realitzarà d'acord amb els criteris següents:  
- Trajectòria de la persona o entitat que sol·licita l'ajuda i resultats obtinguts en la gestió dels seus projectes.  
- Interès i qualitat del projecte que presenten.  
- Grau d'innovació i noves dimensions que puga aportar al desenvolupament dels sectors del teatre i la dansa a la Comunitat Valenciana.  
- Incidència del projecte sobre autors, directors, actors, companyies, etc. de la Comunitat Valenciana  
Model d'instància  
Nom i cognoms ..., DNI ...., amb domicili a ..., carrer ..., núm. ..., CP ..., telèfon ..., com a ... de la companyia ... o associació ..., situada a ..., carrer ..., núm. ..., CP ... telèfon ..., CIF ..., inscrita en el Registre Administratiu d'Empreses i Associacions de Caràcter Teatral de la Comunitat Valenciana amb el número ...  
EXPOSE:  
1. Que vull acollir-me a l'Ordre de ...de ... de 1995, sobre ajudes genèriques al teatre i la dansa de la Comunitat Valenciana.  
2. En la modalitat:  
(Marqueu amb una creu la modalitat o modalitats i indiqueu la quantitat sol·licitada)  
Ajudes a la creació ... PTA  
Ajudes a la producció ... PTA  
Ajudes a gires i assistència a festivals ... PTA  
Concertació de companyies de teatre i dansa ... PTA  
Ajudes a la formació i la investigació ... PTA  
Ajudes a entitats sense finalitat de lucre ... PTA  
Ajudes a projectes d'especial interès ... PTA  
3. Que complesc els requisits i adjunte la documentació que exigeixen les bases de la convocatòria.  
SOL·LICITE:  
Que em siga concedida una ajuda global de ... PTA  
L'import de l'ajuda s'haurà d'ingressar en el compte corrent núm. ..., del banc o caixa d'estalvis ..., codi del banc o caixa ..., sucursal ..., codi de la sucursal ..., adreça ..., de ..., titular del compte ...  
València, ... de ... de 1995  
Signatura ...  
TEATRES DE LA GENERALITAT VALENCIANA


Còpia Permalink ELI